Die kosbaarste edelgesteente kom nie naby haar nie. Al die goud lyk maar soos 'n hopie sand in haar teenwoordigheid. Voor haar lyk silwer soos stof.
Ek het haar liewer as gesondheid of skoonheid. Ek verkies haar bo lig, want die lig wat sy uitstraal, word nooit geblus nie.
Oor al hierdie dinge is ek bly omdat Wysheid dit saam met haar bring. Ek het nie besef dat sy eintlik die moeder van al hierdie dinge is nie.
Vir mense is sy 'n onberekenbare skat. Die persoon wat hierdie skat kry, word ook vriende met God, want die vrug van haar onderrig open die pad na God.
Mag God aan my die vermoë gee om te praat soos Hy wil hê en om gedagtes te dink wat pas by wat ek geleer is. Want Hy is die gids van Wysheid en die Een wat die wyse die pad wys.
Hy het my die ware kennis gegee van alles wat bestaan sodat ek weet hoe hierdie wêreld aanmekaargesit is en hoe al die elemente in die skepping werk.
Hy het my die kennis gegee van die begin en die einde en die middel van die tye, hoe die son sy gang verander en dae langer en korter word asook hoe die seisoene verander;
Sy is die toonbeeld van die krag van God en straal die glorie van die Almagtige uit. Onreinheid kan dus nie 'n houvas op haar kry nie.
Sy is die afstraling van ewige lig, 'n perfekte spieëlbeeld van die werk van God, 'n beeld van sy goedheid.
Sy is mooier as die son, en die sterre kom nie naby haar nie. Selfs lig kan nie met haar vergelyk word nie.
Ek het haar liefgehad en van my jong dae af na haar gesoek. Ek wou haar as 'n vrou vir my neem. Ek was deur haar skoonheid betower.